Rondalia was in die tweede helfte van die 20ste eeu 'n groot Suid-Afrikaanse verskaffer van vakansiehuisvesting en bystand aan die reisende publiek. Rondalia het 'n uiteenlopende reeks dienste aan sy lede verskaf. Die organisasie het verskeie vakansieoorde besit. Vanuit sy hoofkantoor te Visagiestraat in Pretoria en takkantore landwyd is die tyskrif Die Mylpaal uitgegee, 'n toerklub (Rontoer) bestuur, noodpadbystand verleen, reisadvies verskaf en 'n reisburo bedryf. Verder is motor- en lewensversekering vir die lede gereël. Die organisasie het ook motortoetssentrums, hersteldiens- en duikklopwerkswinkels bedryf. Die stigter Christo A. Bisschoff en sy broer het beding vir die regte van motoriste. Rondalia se vakansieparke het almal mettertyd oorgegaan in die hande van ander organisasies. Die ATKV bestuur nou Goudini Spa by Worcester, Drakensville en Buffelspoort. Forever Resorts beheer tans die oorde by Tshipise vakansieoord, Swadini, Loskop en Gariepdam. In KwaZulu-Natal is die oord by Hibberdene nou bekend as Pax Doma. Dan was daar ook nog Rondalia Oog ('n gewilde warmbron by Naboomspruit) en die Letaba Natuurreservaat (Die Eiland). Rondalia het op 30 Augustus 1955 begin met die stigting van 'n vakansieoord by Hibberdene.